## Uredba o izmjenama i dopunama Uredbe o unutarnjem ustrojstvu Ministarstva za obrt, malo i srednje poduzetništvo

### NN 56/2000 (6.6.2000.), Uredba o izmjenama i dopunama Uredbe o unutarnjem ustrojstvu Ministarstva za obrt, malo i srednje poduzetništvo

# VLADA REPUBLIKE HRVATSKE

**1234**

Na temelju članka 60. stavaka 1. i 2. Zakona o sustavu
državne uprave (»Narodne novine«, br. 75/93, 48/99
i 15/2000), Vlada Republike Hrvatske je na sjednici održanoj
1. lipnja 2000. godine, donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU MINISTARSTVA ZA OBRT, MALO I SREDNJE PODUZETNIŠTVO

Članak 1.

U Uredbi o unutarnjem ustrojstvu Ministarstva za obrt, malo i
srednje poduzetništvo (»Narodne novine«, broj 27/2000)
u članku 3. pod A dodaje se nova točka 4. koja glasi:

»4. Uprava za međunarodnu suradnju.«

Dosadašnja točka 4. postaje točka 5.

Članak 2.

U članku 10. stavku 2. briše se točka 5.

Članak 3.

Naslov ispred članka 15. i članak 15. mijenja se
i glasi:

»A-4 UPRAVA ZA MEĐUNARODNU SURADNJU.

Članak 15.

Uprava za međunarodnu suradnju obavlja stručne poslove
na području obrta, malih i srednjih trgovačkih društava,
te zadruga, koji se odnose na međunarodnu suradnju Republike
Hrvatske u tom području, te predlaže i provodi mjere
za poticanje međunarodne suradnje, izvoza i ulaganja u navedene
subjekte.

Stručne poslove iz svojeg djelokruga Uprava obavlja u suradnji
s Ministarstvom za europske integracije, te drugim ministarstvima
ovisno o njihovom djelokrugu u području obrta, malog i
srednjeg poduzetništva.

U sklopu Uprave ustrojavaju se:

1. Odjel za međunarodne odnose

Odjel za međunarodne odnose obavlja stručne poslove
koji se odnose na gospodarske odnose subjekata malog gospodarstva
Republike Hrvatske s inozemstvom, uređivanje područja
obrta, malog i srednjeg poduzetništva koje proizlazi iz uključivanja
Republike Hrvatske u međunarodne gospodarske integracije,
a posebno u Europsku uniju. Odjel priprema podloge za razgovore
i pregovore s Europskom unijom i to prema slijedećoj dinamici
aktivnosti: snimanje stanja, uklanjanje tehničkih prepreka
i otvaranje pregovora o Sporazumu o stabilizaciji i pridruživanju.

U područjima iz djelokruga Ministarstva Odjel priprema
podloge za razgovore i pregovore s inozemstvom, a posebno s Europskom
unijom, te obavlja poslove usklađivanja pravnog sustava Republike
Hrvatske s pravnim sustavom Europske unije.

2. Odjel za poticanje ulaganja

Odjel za poticanje ulaganja obavlja stručne poslove u vezi
s predlaganjem i provedbom mjera za poticanje i povećanje
ulaganja u subjekte malog gospodarstva Republike Hrvatske uključivo
i predlaganje mjera gospodarske politike kojima se utječe
na ulagačku klimu u Republici Hrvatskoj, organiziranjem
i osiguranjem provedbe tih mjera, analizom i praćenjem njihovog
učinka, te koordinacijom s drugim državnim tijelima
i institucijama.

3. Odjel za poticanje izvoza

Odjel za poticanje izvoza obavlja stručne poslove u vezi
s usklađenošću ukupnog gospodarskog sustava s potrebama
unapređivanja izvoznih aktivnosti subjekata malog gospodarstva,
predlaganjem mjera za poticanje i povećanje izvoza, te koordinacijom
s drugim državnim tijelima i institucijama.«

Članak 5.

Ova Uredba stupa na snagu danom objave u »Narodnim novinama.«

Klasa: 023-03/00-01/12
Urbroj: 5030115-00/5
Zagreb, 1. lipnja 2000.

Potpredsjednik,
zamjenik predsjednika,
**dr. sc. Goran Granić,** v. r.

Uredba, NN 56/2000-1234